তোলার দাবিতে বিধবাকে শ্লীলতাহানি ও কুপ্রস্তাবের হুমকি কাউন্সিলরের

সোনারপুর: রাজপুর-সোনারপুর পুরসভার (Rajpur-Sonarpur Municipality) ১১ নম্বর ওয়ার্ডের কাউন্সিলর কৃষ্ণপদ মণ্ডলের বিরুদ্ধে গুরুতর অভিযোগ করেছেন স্থানীয় এক বিধবা মহিলা। তাঁর অভিযোগ, কাউন্সিলর তাঁর কাছ থেকে ৫০হাজার টাকা তোলা দাবি করেছে। টাকা না দিলে শারীরিক সম্পর্কের প্রস্তাব দেওয়া হয় বলেও অভিযোগ করেছেন তিনি। যার জেরে চাঞ্চল্য ছড়িয়েছে গোটা এলাকায়।

সূত্রের খবর, ওই মহিলার স্বামী জীবিত থাকাকালীন স্থানীয় বাজারে একটি দোকান চালাতেন। স্বামীর মৃত্যুর পর প্রথমদিকে ওই মহিলা সবজি বিক্রি করতেন। পরে জামাকাপড়ের ব্যবসা শুরু করেন তিনি। সেই দোকান চালানোর সময় থেকেই নানাভাবে চাপ দেওয়া শুরু হয়। কাউন্সিলর তাঁর কাছ থেকে ৫০হাজার টাকা তোলা দাবি করে। শেষপর্যন্ত টাকা না দিলে শ্লীলতাহানির হুমকি ও প্রস্তাবের ঘটনা ঘটে বলে দাবি মহিলার। ঘটনার পর সোনারপুর থানায় লিখিত অভিযোগ দায়ের করেন ওই বিধবা মহিলা।

আরও পড়ুন: নিম্নচাপের প্রভাবে রবিবার প্রবল দুর্যোগের পূর্বাভাস দক্ষিণের ৭ জেলায়

পুলিশ সূত্রে জানা গিয়েছে, মহিলার অভিযোগের ভিত্তিতে ইতিমধ্যেই প্রাথমিক তদন্তের কাজ শুরু হয়েছে। শ্লীলতাহানির মামলা রুজু করা হয়েছে। তবে এই অভিযোগ সম্পূর্ণ ভিত্তিহীন বলে দাবি করেছেন কাউন্সিলর কৃষ্ণপদ মণ্ডল। তিনি জানিয়েছেন, ‘‘এই ধরনের কোনও ঘটনা ঘটেনি। আমাকে রাজনৈতিক উদ্দেশ্যে ফাঁসানো হচ্ছে। আমি চাই, ঘটনার নিরপেক্ষ তদন্ত হোক এবং সত্য প্রকাশ্যে আসুক।’’

অন্যদিকে, বিষয়টি নিয়ে রাজনৈতিক চাপানউতোরও শুরু হয়েছে। সোনারপুর দক্ষিণ বিধানসভা কেন্দ্রের বিধায়ক লাভলী মৈত্রর (Lovely Maitra) ঘনিষ্ঠ হওয়ায় কাউন্সিলরের বিরুদ্ধে কোনও ব্যবস্থা নেওয়া হচ্ছে না বলে অভিযোগ তুলেছেন বিজেপি নেতা সুনীপ দাস। তিনি জানিয়েছেন, কৃষ্ণপদ মণ্ডল ছিলেন লাভলী মৈত্রর চিফ ইলেকশন এজেন্ট। তাই তাকে আড়াল করা হচ্ছে। বিজেপি নেতার দাবি, অবিলম্বে কাউন্সিলরকে গ্রেফতার করতে হবে।

দেখুন অন্য খবর